Sellest, mis "karjamaa" idaserval toimub, annab ülevaate Aleksander Kheyfetsi ja Karin Reinbergi film "Võõras omade seas", portreefilm karismaatilisest Narva bändi AveNue lauljast Vladimir T šerdakovist. Filmi läbiv motiiv on piiriäärsus: räägitakse nii bändi kodulinna geograafilisest kui sotsiaalsest perifeersusest (Tallinnaga võrreldes), võimalustest tulla toime poliitilise ja kultuurilise lojaalsuse konfliktiga, eestivene identiteedi, mis on  "sündinud TallinnaLeningradi vahel / kosunud rock'n'roll'i ja Vana Tallinna toel / haritud nõukaaegse literatuuriga / valatud üle euroliidu pahnaga", positiivse olemuse võimalikkusest. Narvas toimuval vabariigi aastapäeva paraadil unistab energiast pakatav Tšerdakov Eestist, kus "oleks nagu Ameerikas, kus pole tähtis, kuidas sa inglise keelt räägid, sind kaitstakse ikka, sind aidatakse", jutlustab lojaalsust Eesti riigile ja vene kultuurile ega taha tüli eri rahvusgruppide vahel. Järgmises kaadris näeme  Tšerdakovi Vene populaarse bändi DD T Narva külastuse ajal venemaalaste ja eestivenelaste ühtekuuluvust ülistamas. Vastuoluline?